กรุงไทย และ EARTH
กลับมาเขียนเรื่องนี้อีกครั้งเพราะดูเหมือน “บุคคล” ที่สร้างปัญหาเรื่องแบงก์กรุงไทย กับหุ้น EARTH ยังคงพยายามเช็คบิลกลุ่มคนที่ต้องการให้ได้
24 ต.ค. 2560

ลูบคมตลาดทุน : ธนะชัย ณ นคร
กลับมาเขียนเรื่องนี้อีกครั้งเพราะดูเหมือน “บุคคล” ที่สร้างปัญหาเรื่องแบงก์กรุงไทย กับหุ้น EARTH ยังคงพยายามเช็คบิลกลุ่มคนที่ต้องการให้ได้
“วรภัค ธันยาวงษ์” อดีตกรรมการผู้จัดการใหญ่ KTB ไม่แน่ใจว่าเขาคือเป้าหมายหลักเพียงคนเดียวที่ต้องถูก “จัดการ” หรือไม่
หรือยังมี “ประเสริฐ บุญสัมพันธ์” และ “อารีพงศ์ ภู่ชอุ่ม” ด้วย..?
บุคคลทั้ง 2 นี้ เป็นกรรมการ KTB ในช่วงที่ “วรภัค” นั่งเป็นเอ็มดีใหญ่อยู่(พอดี)
อย่างที่เคยบอกไว้ว่า มีการตั้งข้อสงสัยว่าต้นของปัญหาเรื่องของกรุงไทยกับ EARTH นั้น
อาจจะมาจาก “ความแค้น” ส่วนตัวหรือไม่
เป็นความแค้นที่อาจมีความเกี่ยวเนื่องกับบอร์ดของบริษัทลูกกรุงไทย
นั่นคือ บลจ.กรุงไทย หรือ KTAM
หรืออาจเป็นความแค้นกับอดีตผู้บริหารระดับสูงของ ปตท.มาก่อน
พอสบช่อง หรือมีโอกาส ก็เข้ามาจัดการ
หรืออาจจะไม่มีอะไรในกอไผ่เลยก็ได้….
ส่วนเรื่องที่บอกว่า EARTH ผิดเงื่อนไขเงินกู้ ก็ถูกตั้งข้อสงสัยอีกว่าเป็นเพียงข้ออ้างของบุคคลบางคน บางกลุ่มที่นำกรุงไทยเข้ามาเป็นเครื่องมือเช็คบิล
เพราะผ่านมาถึงวันนี้ ก็ยังไม่ได้มีคำตอบว่า การผิดนัดนั้น เกิดขึ้นจากการที่ EARTH นำเงินไปใช้ทำอะไร
และจะเป็นเหตุเพียงพอให้ถึงกับการตัดวงเงินกู้เลยเหรอ..?
ในช่วงของการถูกตัดวงเงินกู้จากกรุงไทย
ขณะนั้น EARTH  ยังคงทำธุรกิจตามปกติ และไม่ได้มีสัญญาณของการผิดนัด
EARTH ยังคงดำเนินกิจการไปเช่นเดียวกับที่ทำมาก่อนหน้านี้
เพียงแต่ว่าจุดอ่อนของ EARTH กลับอยู่ที่รูปแบบของธุรกิจ ต้องพึ่งสภาพคล่องหรือเงินจากเจ้าหนี้สถาบันการเงินแบบต่อเนื่อง
เจ้าหนี้หลักๆ ของ EARTH คือ กรุงไทย
นอกเหนือจากนั้นก็มี แบงก์กสิกรไทย และธนาคารพาณิชย์อื่นๆ อีก
กรุงไทยรู้ดีว่า การตัดวงเงินกู้ จะทำให้ EARTH มีปัญหาแน่นอน และจะมีปัญหาหนี้เสียตามมา กระทั่งนำไปสู่การตั้งกรรมการสอบเพื่อหาคนเข้ามารับผิดชอบให้ได้
กรุงไทยมีการตั้งกรรมการชุดพิเศษขึ้นมา เพื่อเรียกอดีตผู้บริหารของธนาคารมาสอบสวน
เป็นการตั้งกรรมการขึ้นมาเช่นเดียวกับอดีตผู้บริหารของกรุงไทยที่เคยถูกสอบกรณีทำธนาคารเสียหายมาก่อนหน้านี้ในหลายๆ คดี
ผ่านมาถึงวันนี้แหล่งข่าวจากในกรุงไทย ยืนยันว่า มีการเรียกอดีตผู้บริหารเข้ามาสอบแล้ว
ทุกคนมาตามนัด และพร้อมชี้แจง
แต่ก็ไม่แน่ใจว่าจะมีการเรียกมาสอบเพิ่มเติมหรือไม่
หรืออาจจะเรียกพนักงานที่เป็นระดับรองลงมาคนอื่นๆ เข้ามาสอบถามข้อมูลด้วย
ขณะที่ก่อนหน้านี้ “วรภัค” เองได้มีการออกแถลงการณ์เพื่อปฏิเสธข่าวที่ว่า ตนเองนั้นมีความสัมพันธ์ส่วนตัวกับผู้บริหาร EARTH
ขณะที่ EARTH นั้น คือลูกค้าเก่าของกรุงไทยมานานแล้ว
และเป็นมาก่อนที่วรภัค จะเข้ามารับตำแหน่ง
ส่วนตอนต่อไป คือ เมื่อกรรมการได้รับข้อมูลและสอบสวนแล้วเสร็จ ก็จะนำเรื่องไปสู่การฟ้องร้องต่อศาล
และทั้งหมดก็ต้องไปต่อสู้กัน
ว่ากันว่า เรื่องการปล่อยสินเชื่อนั้นเป็นประเด็นที่ละเอียดอ่อน
และต้องใช้คำอธิบายอย่างมากเพื่อให้ศาลเข้าใจ